Uroš Lipušček

# Rusi prihajajo-Evropa se pripravlja na vojno

FB 12. marca 2025

Nikdar več je pozabljeno geslo. To je ednina mogoča ocena pred nekaj dnevi končanega izrednega vrha EU v Bruslju, na katerem so oboroževanje in novo militarizacijo Evrope izbrali za vezno gradivo vse bolj neenotne EU. Vojna histerija je zajela Evropo. Širijo jo vodilne politične elite, ki trdijo, da mir v Evropi ni več samoumeven. Kot da dve svetovni vojni, ki sta se skotili v Evropi nista bili dovolj. Vodilni mediji tudi pri nas vse bolj propagirajo militarizacijo.

 V sobotnem Delu je bil na primer na prvi strani objavljena trditev, » da je morda točno, da bo evropsko oboroževanje pod pritiskom Amerike in Rusije tisto najboljše, kar se je lahko zgodilo Uniji. Postala bo sila.« Gola sila, kot potrjujejo zgodovinske izkušnje doslej, še nikoli ni vodila k miru. Niti ZDA niti Rusija nas ne prisiljujeta k ponovnemu oboroževanju. Mir s pozicije sile, za katerega se zavzema omenjeni uvodnik, je tako imenovani vsiljen oziroma negativen mir, ki prej ali slej degradira v novo vojno. To pot je očitno ubrala evropska elita, ki trdi, da Rusija ogroža mir. Kaj pa Izrael? Na slednje so v zahodnih prestolnicah pozabili.

Evropa, ki je po drugi svetovni vojni vsaj na zunaj propagirala sodelovanje in mir, je že tretjič v zadnjih sto letih izbrala militarizacijo in vojno kot metodo za dosego prevlade, v najnovejši inačici, miru. Kritični glasovi v glavnih medijih so utišani tako v EU kot tudi pri nas. Vse bolj nerazsodni evropski državniki nas znova kot mesečniki vodijo v novo vojno. Prvikrat se je to po oceni vplivne ameriške zgodovinarke Barbare Tuchman zgodilo pred prvo svetovno vojno. Slednje je očitno, kar zadeva vojno v Ukrajini, ugotovil tudi sicer v vseh pogledih protisloven, nepredvidljiv in velikokrat zaletav ameriški predsednik Trump, ki se je namesto za nadaljevanje vojne v nasprotju z njegovim predhodnikom Bidnom, začel zavzemati za mir na stari celini. Vojaška zveza Nato s tega zornega kota ni več potrebna. Samo vprašanje časa je, kdaj se bodo ZDA umaknile iz Nata, s pomočjo katerega so vse povojno obdobje obvladovale zahodno Evropo. V bistvu je Nato, s tem ko so v Washingtonu sklenili, da 5. člen temeljne listine te organizacije o kolektivni obrambi za morebitne evropske mirovne sila v Ukrajini, ne bo veljal, že v procesu razpada. Prve se bodo iz njega očitno umaknile kot predlaga Trumpov  zaupnik Musk  ZDA. Evropa po njegovem razpadu ne potrebuje nove vojaške zveze niti skupne evropske vojske. Slednja bi predpostavljala obstoj skupne evropske federativne države. Kdo ji bo poveljeval, v katerem jeziku ?

Evropske vojske ne potrebujemo, nujna pa je nova varnostna arhitektura, ki bo na osnovi medsebojnega zaupanja in sožitja zagotavljala mir in varnost prav vsem državam in bo vključevala tudi Rusijo, ki je bila in ostaja tudi evropska država. Če bi nemški politiki nadaljevali zunanjo politiko nemškega železnega kanclerja Bismarcka izpred 150 let, ki je s svojimi številnimi meddržavnimi sporazumi oznanjal in dokazoval, da mir v Evropi ni mogoč brez stabilnih odnosov z Rusijo, bi bila zgodovina 20. stoletja verjetno bistveno manj krvava. Na to dejstvo pozablja tudi verjetni novi nemški kancler Friderik Merz, ki napoveduje obujanje nemškega militarizma na protiruski osnovi.

Temeljno varnostno vprašanje današnje Evrope je, ali se Rusija po vse bolj verjetni vojaški zmagi v Ukrajini, res pripravlja na vojaški pohod proti Evropi v več fazah, kot trdijo vodilni evropski politiki, (razen dveh izjem). Nekateri nemški generali na primer trdijo, da bo Rusija v največ treh letih napadla Evropo. Najprej naj bi Rusi korakali proti baltiškim državam, nato pa proti Poljski in Romuniji ter bivšim sovjetskim republikam, ki so postale neodvisne države. Prav nobenega dokaza ni, da bi Putin načrtoval takšno samomorilsko politiko. Rusija, ki se sooča z velikim demografskim upadanjem, namreč za kaj takšnega nima ne človeške, ne vojaške ne gospodarske moči. Nove države, ki so izšle iz bivše Sovjetske zveze, posebej baltiške države, bi morale po drugi strani poskrbeti za ustrezno zaščito in pravice ruskih manjšin v svojih državah, kar je predpogoj za normalizacijo odnosov z Moskvo. V Latviji državljanom ruskega porekla nočejo izdajati uradnih potnih listin, ampak morajo potovati z mednarodnimi dokumenti. To je brez dvoma nedopustna diskriminacija. Vojna v Ukrajini kakorkoli jo obračamo predvsem posledica širjenja Nata in poskusa strateške oslabitve Rusije s strani ameriških neokonzervativcev, kamor sodi tudi večina v demokratski stranki. Trump je ugotovil, da bi nadaljevanje takšne politike vodilo v tretjo svetovno vojno, zato je radikalno spremenil ameriško zunanjo politiko. Na mesto Rusije kot glavne ameriške nasprotnice je stopila Kitajska.

Vse več znakov je, da vodilne evropske države, Nemčija, Francija in Velika Britanija, ki se je na stranska vrata pritihotapila v EU, poskušajo z udarjanjem na vojaške bobne, reševati predvsem svoje gospodarske in politične težave. Namesto wolkswagnovih avtomobilov bomo morali kupovati nemške tanke, ker je nemška avtomobilska industrija pokleknila pred kitajsko konkurenco. Na ta način naj bi Nemčija obnovila svojo upadajočo gospodarsko moč. ZDA so na primer iz velike depresije pred drugo svetovno vojno izšle šele, ko so zagnale vojno industrijo. Omenjen recept namerava uresničiti tudi novi nemški kancler. Velika Britanija poskuša po drugi strani z netenjem vojne v Ukrajini, s katero je podpisala kar 100 letni sporazum o partnerstvu, iz Ukrajine izvleči velike dobičke, s čimer naj bi zaustavila svoje gospodarsko in siceršnje nazadovanje. Francoski predsednik Macron pa naj bi s trditvami, da Rusija ogroža Evropo in Francijo, kupoval notranji mir. V to skupino sodi tudi vse bolj radikalna Poljska, ki poskuša ustvariti najmočnejšo vojsko v Evropi, kar bo pripeljalo do neizogibnih trenj z Nemčijo.

 Namesto nove militarizacije v okviru novega ali vsaj radikalno spremenjenega Nata brez ameriške udeležbe, bi morale evropske države aktivirati Organizacijo za varnost in sodelovanje v Evropi  OVSE, ki je bila ustanovljena v času hladne vojne zato, da bi preprečevala podobne spore, oziroma vojne, kot poteka sedaj v Ukrajini. Omenjena organizacija, ki je imela v Ukrajini nevtralne opazovalce, je danes skoraj pozabljena, oziroma je brez kakšnega koli resnejšega vpliva.

Diplomacija in mirno reševanje sporov sta pozabljeni zadevi. Med Brusljem in Moskvo pa tudi drugimi zahodnimi prestolnicami že več kot tri leta ni prav nobenega stika ali dialoga. Zunanjepolitična predstavnica EU, bivša predsednica estonske vlade Kaja Kallas, je poleg predsednice evropske komisije  Ursule von der Leyen, celo glavna evropska vojna hujskačica. Kdo je na primer določil, da bo EU namesto v razvoj kot je predlagal italijanski finančnik Dragi, vložila kar 800 milijard eurov v militarizacijo. EU postaja vse boj avtokratska tvorba, ki jo volijo neizvoljeni funkcionarji, kar je skregano s temelji demokracije.

 Evropa bo lahko postala avtonomna  strateška sila samo z obnovitvijo političnega in diplomatskega dialoga z Rusijo, ne pa s moledovanjem, naj jo ameriški politiki vključijo v pogajanja o koncu vojne v Ukrajini. Diplomacija in geopolitika sta v EU po mnenju znanega ameriškega ekonomista in mirovnika Jeffeya Sachsa na miselni ravni dojenčkov. Če hoče EU postati avtonomna politična sila, se mora najprej sama odpovedati Natu (predno ga zapustijo ZDA), začeti politični dialog z Rusijo in obnoviti sodelovanje s Kitajsko. Samo tako bo ohranila strateško avtonomijo v bodočem novem globalnem sistemu. V nasprotnem primeru bo postala objekt nove delitve interesnih sfer med velikimi silami, kar bi pomenilo konec EU.

Razpad Nata bi bil idealna priložnost, da bi Evropo razglasili za območje brez atomskega orožja, kar pomeni, da bi se Francija in Velika Britanija morali odpovedati jedrskemu orožju, kar je v tem trenutku iluzorno. V okviru OVSE bi morali v Evropi po končani vojni v Ukrajini, najprej vzpostaviti vsaj minimalno zaupanje med državami, nato pa začeti s pogajanji o zmanjšanju konvencionalnega orožja ( v srednji Evropi so takšna pogajanja pred leti že potekala). Tako Rusija kot ZDA, bi morale umakniti rakete srednjega dosega skupaj z atomskimi konicami iz Evrope in ponovno vzpostaviti sodelovanje na vojaškem področju.

Brez dvoma tako radikalnega zasuka današnje evropske politične elite v sedanjem položaju niso sposobne. Evropa nujno potrebuje novega Brandta ali Kohla oziroma novo vzhodno politiko. Naši politiki pa bi morali delovati v skladu z mirovno politiko, ki jo predpisuje slovenska ustava in zavzeti bolj nevtralno stališče, ne pa da slepo sledijo evropskim jastrebom.